Belê só in akademiese oorbruggingsjaar ná skool | AEL bied 'alternatiewe roete tot universiteit' - AEL
Belê só in akademiese oorbruggingsjaar ná skool | AEL bied 'alternatiewe roete tot universiteit'
Voges het op 'n akademiese oorbruggingsjaar besluit. "Ek was bereid om die langer akademiese pad te volg om my studiedroom te verwesenlik."
Hy het hom ingeskryf by die Academy for Environmental Leadership SA (AEL). Dié instelling, geleë langs die Oranjerivier naby Upington, bied 'n hoër sertifikaat (NKR Vlak 5) in bewaringsekologie aan.
Die AEL het 'n unieke akademiese aanbod volgens prof. Leopoldt van Huyssteen, hoof van die akademie en 'n direkteur. Hy was voorheen die dekaan van die Fakulteit AgriWetenskappe asook die uitvoerende bedryfshoof en waarnemende rektor van die Universiteit Stellenbosch (US).
Voges het met goeie punte geslaag. Hy is op grond daarvan tot die verlengde graadprogram in BScAgric toegelaat. Voges is nou 'n tweedejaarstudent en wil hom in landbou-ekonomie bekwaam.
Peter Joubert (25) van Stellenbosch moes in 2018 sy BSc-graadstudies laat vaar. Ná 'n goeie akademiese wegspring as eerstejaarstudent by Maties het hy vasgeval in sy tweedejaar. Hy het van sy vakke gesleep en kon nie hertoelating kry nie.
Joubert het sy opsies oorweeg en hom by die AEL ingeskryf. Hy wou akademies besig bly en hy en sy ouers was beïndruk met die leerplan.
Sy pa, Stefan Joubert, is ook vol lof vir die kursus. "Dit was 'n goeie belegging in my kind se toekoms. Hy is 'n natuurkind, en die kursus het 'n goeie akademiese onderbou. Die AEL het net die soort struktuur gebied wat Peter nodig gehad het."
"Die AEL is 'n hoëronderwysinstansie waar studente danksy ons leer- en onderrigbenadering 'n uitstekende kans staan om te slaag," het Van Huyssteen gesê.
"Laasjaar het ons ondanks 'n moeilike akademiese jaar te midde van die COVID-19-pandemie 'n bykans nege uit elke tien studente gegradueer. Ons is baie trots op ons suksesrekord van die afgelope paar jaar."
"Eerstejaarstudente is 'n kwesbare studiegroep," het Van Huyssteen gesê. "Baie studente skop in hul eerste jaar op."